کوئٹہ (اے پی پی) وزیراعلیٰ بلوچستان جام کمال خان نا کماشی ٹی اڈ ہلوک آ اسہ بڑزکو کہولی دیوان اسے ٹی کورونا دین انا بابت باندات و تعلیمی ادارہ غاتیٹی تعلیمی سرجزآتا بناءِ کننگ نا میکنزم نا جاچ ءِ ہلسا دابابت گڑاس فیصلہ غاتا منظوری ءِ تننگا۔ دیوان اٹی محکمہ جان جوڑی و محکمہ انفارمیشن ٹیکنالوجی ءِ کورونا وائرس نا ٹیسٹنگ و کوروناآن زہمی بندغ آتا تعلقدار آتا ٹریننگ و ٹریسنگ نا وڑوڈول ءِ پین گچین و سوگو کننگ نا پارت کننگا۔ وزیراعلیٰ داوخت آدفتر، دوکان و ہوٹل آتیٹی کورونا وائرس نا رکھی گام گیج آتا ایس او پی تیا عملدرآمد نا جاچ ءِ ہلنگ کن سوالنامہ اس تیار کرسا دا ہند آتیا خلنگ نا پارت کرے تانکہ ہُننگ مرے کہ السی ہند آتیا ہراحداسکان ایس او پی تیا عمل کننگ انگ ءِ، دیوان اٹی پرائمری کہول آ ہائر ایجوکیشن اسکان تعلیمی ادارہ غاتیٹی تعلیمی سرجز آتا بناءِ کننگ نا بابت باندات نا ہر پلو آن سرجم جاچ ءِ ہلسا دا بابت دیوان اٹی ساڑی پبلک ہیلتھ چاہندار و سینئر ڈاکٹر آتیان اوفتا سلاہ ءِ ہلنگا و اسہ جامع میکنزم اسے نا تیارآن امنا کننگا۔
